Putin lansează noi amenințări, deranjat de extinderea bazei aeriene românești de la Mihail Kogălniceanu
Vladimir Putin avertizează că Rusia va doborî toate avioanele F-16 pe care urmează să le primească Ucraina de la aliați. Iar dacă vor zbura de pe aerodromuri din țări terțe, acestea devin ținte legitime, oriunde s-ar afla.
Modernizarea bazei aeriene de la Mihail Kogalniceanu este o dovadă că NATO se pregătește de război - este un alt mesaj al Kremlinului.
Vladimir Putin a inspectat o bază militară din regiunea Tver, unde i-au fost prezentate sisteme de apărare antirachetă pentru elicopterele de luptă, dar și mijloacele de atac.
Liderul de la Kremlin a adoptat un ton combativ când le-a vorbit piloților despre avioanele F16 - care, după cum a declarat ministrul ucrainean de Externe, ar putea fi utilizate în luptă la jumătatea verii.
Vladimir Putin: "Dacă ei le livrează avioane F-16, vorbesc despre asta, le antrenează piloți, aceasta nu va schimba situația pe câmpul de luptă. Și le vom distruge avioanele în același mod în care le distrugem tancurile, vehiculele blindate și alte echipamente, inclusiv sistemele multiple de lansare a rachetelor. Desigur, dacă sunt folosite de pe aerodromuri din țări terțe, acestea devin o țintă legitimă pentru noi, oriunde s-ar afla. Iar F-16 sunt, de asemenea, purtătoare de arme nucleare, și va trebui să luăm acest lucru în considerare și atunci când organizăm activitatea de luptă".
Ideea că Rusia ar ataca state NATO precum țările baltice sau Polonia este o "mare prostie", a mai spus Putin. În schimb, Kremlinul este deranjat de extinderea bazei NATO de la Mihail Kogălniceanu și sugerează că Alianța ar fi mai degrabă un potențial agresor.
"Extinderea bazei aeriene românești este încă o dovadă că blocul nord-atlantic își continuă militarizarea fără limite a Europei de Est și a regiunii Mării Negre", a transmis ministerul rus de externe pentru agenția de presă rusă RIA Novosti.
Ministrul apărării l-a decorat cu cea mai înaltă distincție a statului pe generalul care conduce un grup de armate pentru capturarea orașului Avdiivka, un obiectiv cheie pe frontul din estul Ucrainei.
Kremlinul e convins că întreaga lume civilizată vrea să comită acte teroriste în Rusia
Pe de altă parte, Kremlinul "probabil urmărește să profite" de temerile și furia cetățenilor ruși în urma masacrului din sala de concerte la Moscova pentru a-i prezenta în continuare pe ucraineni drept "terorişti", iar așa-numitul occident colectiv drept "sponsor" al terorismului. Aceasta este concluzia analiștilor militari americani de la Institutul pentru Studierea Războiului.
Maria Zaharova, purtătoare de cuvânt a Ministerului rus de Externe: "Pentru a abate suspiciunea ce planează asupra Occidentului, de la Washington, la Londra sau Berlin s-a discutat deja despre posibila comitere de acte teroriste pe teritoriul țării noastre. Acum, Parisul și alte țări ale NATO încearcă să găsească o explicație. Drept urmare, dau vina pe gruparea Stat Islamic și au scos acest as din mânecă".
Autoritățile ruse au actualizat bilanțul victimelor după atentat. Numărul celor uciși a urcat la 143, iar 80 de răniți, mulți în stare gravă, sunt înternați în spitale. 95 de persoane sunt date dispărute.
Între timp - când își mângâia câinele de companie, pomeranianul Spitz - liderul din Belarus asculta cum militarii lui sunt gata să respingă un închipuit atac al țărilor baltice.
Alexandr Lukashenko a inspectat o bază militară de la frontieră din apropierea așa-numitului coridor Suwalki, între Lituania și Polonia, care reprezintă cea mai scurtă legătură între Belarus și enclava rusă Kaliningrad. Coridorul Suwalki este considerat un loc foarte probabil de atac, în cazul unei posibil conflict între Rusia și membrii NATO de pe flancul de est.
Sursa: Pro TV
Dată publicare:
28-03-2024 19:20